**Informācija par dokumentiem, kas apliecina personas statusu\***

* Latvijas pilsonis - pase, ID;
* Latvijas nepilsonis - pase, ID;
* ārzemnieks, kuram ir pastāvīgās uzturēšanās atļauja Latvijā – pastāvīgās uzturēšanās atļauja (karte);
* bezvalstnieks, kuram bezvalstnieka statuss piešķirts Latvijas Republikā - bezvalstnieka ceļošanas dokuments;
* bēglis - bēgļa ceļošanas dokuments un pastāvīgās uzturēšanās atļauja (karte);
* persona, kurai piešķirts alternatīvais statuss  - termiņuzturēšanās atļauja (karte) un ceļošanas dokuments;
* aizturētais - aizturēšanas protokols (KPL 266.p. 2.d.; Aizturētais ir persona, kura likumā noteiktajā kārtībā ir īslaicīgi aizturēta, jo atsevišķi fakti dod pamatu uzskatīt, ka tā ir izdarījusi noziedzīgu nodarījumu; aizturētā statusu persona iegūst ar faktiskās aizturēšanas brīdi);
* patvēruma meklētājs - patvēruma meklētāja personas dokuments, kuru izsniedz Valsts robežsardze;
* persona, kura ir apdrošināta veselības apdrošināšanai saskaņā ar likumu ”Par valsts sociālo apdrošināšanu” un kurai nav LR personas kods - piemēram, neatkarīgi no uzturēšanās veida (dokumenta) Latvijas Republikā darba ņēmēji, par kuriem sociālās apdrošināšanas iemaksas jāveic vispārējā režīmā, pašnodarbinātie, kuru ienākumi sasniedz Ministru kabineta noteikto obligāto iemaksu objekta minimālo apmēru:

1. ja personas piesakās vakcinācijai pa tālruni 8989, NVD pārbauda personas tiesības saņemt valsts apmaksātus vakcinācijas pret Covid-19 infekcijas pakalpojumus, un iesniedz ārstniecības iestādei sarakstu ar personām, kuras var aicināt uz vakcināciju. Šādā gadījumā **papildus** **nav jāprasa personai uzrādīt dokumentu, kas apliecina personas tiesības saņemt vakcinācijas pakalpojumus** (NVD lēmums/ paziņojums);
2. ja persona piesakās vakcinācijai ārstniecības iestādē vai ģimenes ārsta praksē, kas veic vakcināciju pret Covid-19 infekciju, personas tiesības saņemt vakcināciju pret Covid-19 infekciju apliecina NVD paziņojums/ lēmums par personas tiesībām saņemt valsts apmaksātus veselības aprūpes pakalpojumus/ par personas tiesībām saņemt vakcinācijas pret Covid-19 infekciju pakalpojumus;

* persona, kura uzrāda NVD lēmumu, ar kuru ir konstatētas personas tiesības pilnā apmērā saņemt valsts apmaksātos veselības aprūpes pakalpojumus Latvijā - NVD paziņojums/ lēmums par personas tiesībām saņemt valsts apmaksātus veselības aprūpes pakalpojumus.
* persona, kura citā Eiropas Savienības dalībvalstī, Eiropas Ekonomikas zonas dalībvalstī vai Šveicē (turpmāk – ES dalībvalstis) ir saņēmusi S1 veidlapu un reģistrējusi to NVD – citā ES dalībvalstī izsniegta un NVD reģistrēta S1 veidlapa;
* Latvijā akreditētu un rezidējošu ārvalstu diplomātisko un konsulāro pārstāvniecību, starptautisko organizāciju un to pārstāvniecību darbinieki un viņu ģimenes locekļi – vēstniecību darbinieku un viņu ģimenes locekļu vakcināciju nodrošinās Diplomātiskā servisa medicīnas centrs, pamatojoties uz Ārlietu ministrijas iesniegto sarakstu ar vēstniecības darbiniekiem un viņu radiniekiem. Ja diplomāts neizmantos iespēju vakcinēties Diplomātiskā servisa medicīnas centrā, tad viņu vakcinēs kāda citā ārstniecības iestādē, kas ir paudusi gatavību vakcinēt angliski runājošus. Eiropas Savienības iestāžu, struktūru un aģentūru ierēdnis vai darbinieks un to apgādībā esošas personas, kuras ietilpst Kopīgajā veselības apdrošināšanas shēmā (BEREC biroja darbinieki) tiesības saņemt vakcinācijas pret Covid-19 pakalpojumus apliecina Kopīgās veselības apdrošināšanas shēmas (KVAS) apliecinājums un NVD izsniegts apliecinājums par KVAS atzīšanu Latvijā;
* personām, kurām ir piešķirta termiņuzturēšanās atļauja Latvijā – uzturēšanās dokuments (karte), kurā norādīts atļaujas veids “termiņuzturēšanās atļauja”;
* Latvijā studējošiem pilna laika ārvalstu studentiem - studenta apliecība vai izziņa, ko izsniegusi Latvijas izglītības iestāde.

***\* Pirms vakcinācijas pret Covid-19 infekcijas pakalpojuma sniegšanas, persona uzrāda personu apliecinošu dokumentu (pasi vai ID), lai pārliecinātos par*** ***personas identitāti***